**Odporúčanie ako predísť sklamaniu so sprostredkovateľom zamestnania za úhradu**

Základné zásady pri spolupráci so sprostredkovateľom zamestnania za úhradu:

1. **Pred spoluprácou je potrebné si preveriť**, či má agentúra na sprostredkovanie zamestnania za úhradu oprávnenie a to prostredníctvom identifikačného čísla spoločnosti (IČO) cez web stránku Živnostenského úradu (<http://www.zrsr.sk/>), alebo prostredníctvom aktuálneho zoznamu sprostredkovateľov zamestnania za úhradu zverejňovaný Ústredím práce, sociálnych vecí a rodiny na web stránke <http://www.upsvar.sk/sluzby-zamestnanosti/nestatne-sluzby-zamestnanosti/sprostredkovanie-zamestnania-za-uhradu.html?page_id=13025>
2. **Preferujte osobné stretnutia** so sprostredkovateľom v priestoroch agentúry, informujte sa o pracovných ponukách vždy detailne, **dôkladne čítajte všetky dohody a zmluvy** o sprostredkovaní práce ešte pred ich podpísaním
3. Nezaväzujte sa prostredníctvom telefonických rozhovorov
4. **Dohoda o sprostredkovaní zamestnania za úhradu** v zmysle § 25 ods. 4 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov **obsahuje najmä** :
5. názov, adresu, identifikačné číslo zamestnávateľa (IČO) a druh ekonomickej činnosti zamestnávateľa
6. dĺžku trvania zamestnania
7. druh práce, mzdu alebo plat a ďalšie pracovné podmienky
8. spôsob a podmienky zdravotného poistenia a sociálneho poistenia
9. rozsah zodpovednosti sprostredkovateľa za nedodržanie podmienok dohody
10. **Uzavretá môže byť aj zmluva o sprostredkovaní alebo príkazná zmluva** v zmysle ustanovení zákona č. 40/1964 Zb. Občiansky zákonník v znení neskorších predpisov
11. **Za sprostredkované zamestnanie NEPLATÍTE žiadne poplatky!** Sprostredkovateľ zamestnania za úhradu je **oprávnený vyberať poplatok za služby súvisiace so sprostredkovaním zamestnania za úhradu iba od právnickej alebo fyzickej osoby, pre ktorú sprostredkúva zamestnanca**; výška tohto poplatku sa dojednáva s právnickou alebo fyzickou osobou, pre ktorú sa sprostredkúva zamestnanec
12. Žiadajte, aby do dohody sprostredkovateľ zamestnania za úhradu doplnil telefónny kontakt, ktorý môžete využiť v prípade akýchkoľvek ťažkostí spojených zo sprostredkovaným zamestnaním
13. Po sprostredkovaní zamestnania by ste mali mať k dispozícii dve dohody resp. zmluvy a to dohodu o sprostredkovaní zamestnania za úhradu a pracovnú zmluvu
14. **Žiadajte kontakt na zamestnávateľa** a preverte si jeho existenciu a spoluprácu s dotknutou agentúrou, v prípade potreby kontaktujte eures poradcov (<https://www.eures.sk/kontakty/> ), ktorí Vám pomôžu preveriť zamestnávateľov v krajinách Európskej Únie a Európskeho hospodárskeho spoločenstva
15. Žiadajte presné a jasne definované informácie týkajúce sa pracovnej činnosti, zamestnávateľa, jeho sídla, pracovných podmienok, spôsobu zabezpečenia dopravy, ubytovania, stravy a pracovných podmienok
16. Pri registrácii v agentúre neposkytujte informácie resp. údaje, ktoré agentúra na účel hľadania zamestnania nepotrebuje, akými sú napr. číslo bankového účtu, choroby, ktoré sa vyskytli vo Vašej rodine a pod. – za takúto registráciu neplaťte
17. POZOR: Uhradenie poplatku a zaradenie do databázy záujemcov o sprostredkovanie zamestnania za úhradu, nie je zárukou sprostredkovania zamestnania
18. Dokumenty a potvrdenia o zaplatení, ktoré súvisia so sprostredkovaním práce a na tento účel s Vaším vycestovaním do zahraničia si dôkladne odkladajte
19. V prípade ak sprostredkovateľ zamestnania za úhradu nedodrží zmluvné podmienky, môžete podať písomný podnet na prešetrenie Ústrediu práce, sociálnych vecí a rodiny alebo podať podnet na políciu SR, ale ešte predtým je potrebné agentúru písomne a to doporučeným listom vyzvať, na zaplatenie všetkých vzniknutých výdavkov

Z dôvodu narastania sťažností na sprostredkovateľov zamestnania za úhradu, ktorí vyberajú od občanov rôzne administratívne a registračné poplatky, žiadame občanov, aby pri využívaní agentúry na sprostredkovanie zamestnania za úhradu brali do úvahy vyššie uvedené informácie.

 Podmienky vyberania poplatku za služby súvisiace so sprostredkovaním zamestnania za úhradu upravuje § 25 ods. 3 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.